b"\n_START_ARTICLE_\nCRISPR\n_START_PARAGRAPH_\nCRISPR (angl. Clustered Regularly Interspaced Short Palindromic Repeats, 'taisyklingai pertraukti trumpi susitelk\xc4\x99 palindrominiai pasikartojimai')\xc2\xa0\xe2\x80\x93 bakterij\xc5\xb3 apsaugos nuo bakteriofag\xc5\xb3 ir plazmid\xc5\xbei\xc5\xb3 DNR sistema, veikianti pana\xc5\xa1iai kaip eukariotini\xc5\xb3 organizm\xc5\xb3 imuniteto sistema. CRISPR sistemos yra pla\xc4\x8diai paplitusios ir randamos tiek prokariotiniuose organizmuose, tiek arch\xc4\x97jose. CRISPR pirmiausia buvo nustatytas kaip nat\xc5\xabralus bakterij\xc5\xb3 ir arch\xc4\x97j\xc5\xb3 apsaugos nuo virus\xc5\xb3 \xc4\xafsiver\xc5\xbeimo barjeras. \xe2\x80\x9eSvetimo\xe2\x80\x9d bakteriofago ar plazmid\xc4\x97s DNR atpa\xc5\xbeinimo mechanizmas \xc5\xa1iuo metu n\xc4\x97ra i\xc5\xa1ai\xc5\xa1kintas._NEWLINE_CRISPR pirm\xc4\x85 kart\xc4\x85 atrastas ir apra\xc5\xa1ytas 1987\xc2\xa0m., ta\xc4\x8diau tyrimai ir pritaikymo galimybi\xc5\xb3 paie\xc5\xa1ka biotechnologij\xc5\xb3 ir medicinos srityse suintensyv\xc4\x97jo apie 2013\xc2\xa0m.\n_START_SECTION_\nAntivirusin\xc4\x97 sistema\n_START_PARAGRAPH_\nKaip \xc5\xbemon\xc4\x97s turi imunitet\xc4\x85, padedant\xc4\xaf kovoti organizmui su virusais, taip neseniai atrasta ir bakterij\xc5\xb3 imunin\xc4\x97 sistema. Nors ji labai skiriasi nuo \xc5\xbemoni\xc5\xb3 imunin\xc4\x97s sistemos, ta\xc4\x8diau ji taip pat apsaugo organizm\xc4\x85 nuo pavojing\xc5\xb3 svetimk\xc5\xabni\xc5\xb3. Bakterijos apsaugai nuo virus\xc5\xb3 naudoja CRISPR/Cas (CRISP associated) sistem\xc4\x85. Ji yra sudaryta i\xc5\xa1 specifin\xc4\x97s DNR sekos, vadinamos CRISPR lokusu, ir Cas gen\xc5\xb3, nuo kuri\xc5\xb3 sintetinami Cas baltymai. CRISPR lokuse tarp bakterin\xc4\x97s DNR yra ir viruso DNR gabaliuk\xc5\xb3. J\xc5\xb3 i\xc5\xa1sid\xc4\x97stymas n\xc4\x97ra atsitiktinis\xc2\xa0\xe2\x80\x93 virusin\xc4\x97s DNR gabaliukai d\xc4\x97liojami pakaitomis su bakterine DNR, tod\xc4\x97l sistema ir pavadinta taisyklingai pertrauktais palindrominiais pasikartojimais._NEWLINE_Kai virusas atakuoja bakterijos l\xc4\x85stel\xc4\x99, \xc4\xaf j\xc4\x85 patenka virusin\xc4\x97 DNR. Svetimoje viruso DNR yra speciali seka, kuri\xc4\x85 bakterijos baltymai atpa\xc5\xbe\xc4\xafsta ir i\xc5\xa1kerpa. Jei bakterija i\xc5\xa1gyvena viruso atak\xc4\x85, ji \xc4\xafgyja imunitet\xc4\x85. Kai virusas bando antr\xc4\x85kart u\xc5\xbevaldyti toki\xc4\x85 bakterij\xc4\x85, jos l\xc4\x85stel\xc4\x97je \xc4\xafsijungia mechanizmai, kuri\xc5\xb3 d\xc4\x97ka nuo DNR nukopijuojama skirtuk\xc5\xb3 ir pasikartojim\xc5\xb3 seka, bakterini\xc5\xb3 baltym\xc5\xb3 sukarpoma iki ma\xc5\xbe\xc5\xb3 gabaliuk\xc5\xb3, kuri\xc5\xb3 sekos atitinka skirtuk\xc5\xb3, t. y. infekavusi\xc5\xb3 virus\xc5\xb3 DNR gabaliuk\xc5\xb3, sekas. Virusin\xc4\x97je DNR jos suskaidomos, tod\xc4\x97l virusas nebepadaro bakterijai \xc5\xbealos._NEWLINE_Skirtingos bakterijos gali tur\xc4\x97ti keli\xc5\xb3 skirting\xc5\xb3 tip\xc5\xb3 CRISPR/Cas sistemas, kurios skiriasi Cas baltymais ir j\xc5\xb3 funkcijomis kitose bakterijose. Tyrimais nusta\xc4\x8dius j\xc5\xb3 veikimo principus, buvo pereita ir prie sud\xc4\x97tingesni\xc5\xb3\xc2\xa0\xe2\x80\x93 \xc5\xbeinduoli\xc5\xb3 l\xc4\x85steli\xc5\xb3. Atakuojant virusams jos i\xc5\xa1kart pajunta, kad DNR ka\xc5\xbekas nutiko\xc2\xa0\xe2\x80\x93 \xc4\xafsijungia DNR taisymo mechanizmai. Vieno i\xc5\xa1 j\xc5\xb3 metu galima l\xc4\x85stelei pateikti nauj\xc4\x85 DNR sek\xc4\x85, ir ji bus \xc4\xafstatyta tr\xc5\xabkio vietoje._NEWLINE_Lietuvoje CRISPR/Cas sistemos tiriamos Vilniaus universiteto Biotechnologijos instituto Baltym\xc5\xb3-nukleor\xc5\xabg\xc5\xa1\xc4\x8di\xc5\xb3 s\xc4\x85veikos tyrim\xc5\xb3 skyriuje (vad. prof. dr. Virginijus \xc5\xa0ik\xc5\xa1nys).\n_START_SECTION_\nTechnologijos ateitis\n_START_PARAGRAPH_\nBe CRISP neapseinama v\xc4\x97\xc5\xbeio ir kamienini\xc5\xb3 l\xc4\x85steli\xc5\xb3 tyrin\xc4\x97jimuose, vystymosi biologijoje bei neurobiologijoje. Kitas naudingas CRISPR/Cas sistem\xc5\xb3 pritaikymas\xc2\xa0\xe2\x80\x93 kovai su antibiotikams atspariomis, infekcijas sukelian\xc4\x8diomis bakterijomis. Galb\xc5\xabt ateityje bus galima CRISPR/Cas sistemas pritaikyti net AIDS gydymui._NEWLINE_Modelin\xc4\x97se sistemose CRISPR s\xc4\x97kmingai taikomas, tad ateityje tai bus galima panaudoti \xe2\x80\x9eblogiems\xe2\x80\x9c genams taisyti ir genetin\xc4\x97ms ligoms gydyti. Vietoje geno su mutacijomis, d\xc4\x97l kurio i\xc5\xa1sivysto liga, \xc4\xaf l\xc4\x85steles \xc4\xafvedus Cas9-RNR kompleks\xc4\x85 ir sveik\xc4\x85 geno kopij\xc4\x85, \xc5\xa1is tur\xc4\x97t\xc5\xb3 atsirasti genome vietoje mutuoto, ir \xc5\xbemogus tur\xc4\x97t\xc5\xb3 pasveikti. Kol kas gydymui Cas9-RNR kompleksai dar n\xc4\x97ra taikomi, nes reikalinga daugyb\xc4\x97 tyrim\xc5\xb3, pvz., nustatyti kompleks\xc5\xb3 specifi\xc5\xa1kumui (ar nekerpa DNR ten, kur nereikia) ar efektyviausiam pristatymui \xc4\xaf l\xc4\x85steles._NEWLINE_Naudojant naujausias molekulines CRISPR/Cas technologijas, jau yra bandoma tiesiogiai gydyti genetinius defektus. Iki \xc5\xa1iol gen\xc5\xb3 terapija daugiausia r\xc4\x97m\xc4\x97si netobulais genomo taisymo metodais, rizikingais daugeliui pacient\xc5\xb3, da\xc5\xbenai panaudojant modifikuotus virusus, \xc4\xafterpian\xc4\x8dius DNR atsitiktin\xc4\x97se genomo vietose. Naujojo metodo d\xc4\x97ka galima pakeisti bet kuri\xc4\x85 norim\xc4\x85 DNR molekul\xc4\x97s dal\xc4\xaf. CRISPR gali b\xc5\xabti naudojamas tiksliam bet kurio genomo regiono paveikimui DNR karpan\xc4\x8diu fermentu Cas9. Naujoji technologija tur\xc4\x97t\xc5\xb3 suteikti galimyb\xc4\x99 taisyti rimtus genetinius sutrikimus bet kurioje \xc5\xbemogaus vystymosi i\xc5\xa1 spermatozoido ir kiau\xc5\xa1ial\xc4\x85st\xc4\x97s, IVF embrionuose, iki pat negr\xc4\xaf\xc5\xbetam\xc5\xb3 susirgimo stadij\xc5\xb3."